SA man toets negatief vir ebola | Maroela Media
"Die pasiënt is in 'n stabiele toestand in die hospitaal," het Numbuso Shabalala, woordvoerder van Nios, gesê. "Reisigers wat terugkeer van lande wat deur ebola geraak word, maar geen simptome toon nie, hou nie die risiko in om ander mense the besmet nie."
Volgens Shabalala loop mense wat in die kleinhandel-, veiligheid- en mynbou-industrie in Guinee, Sierra Leone en Liberië werk nie die gevaar om met ebola besmet te word nie. Slegs diegene wat met bloed, ontlasting, braaksel en besmette mense werk sonder die nodige beskerming kan moontlik met ebola besmet word.
Lucille Blumberg, adjunkdirekteur van Nios, het vroeër die week gesê die Suid-Afrikaanse man wat as 'n vlootbestuurder in Sierra Leone gewerk het, het angstig geraak met sy terugkeer en is verwys na die Addington-hospitaal in Durban.
Volgens Blumberg het die man egter nie hospitaal toe gegaan nie, aangesien daar geen aanduiding was dat hy moontlik met die ebola-virus besmet is nie.
Die vakbond Hospersa het in 'n verklaring gesê dat 'n pasiënt wat ebola opgedoen het, uit die hospitaal "gedros" het. "Hospersa het van verskeie paniekbevange lede by Addington-hospitaal verneem dat toetse bevestig het dat die pasiënt ebola het en dat hy gister [Woensdag] uit die hospitaal verdwyn het," het 'n woordvoerder van die vakbond gesê.
The Star het Donderdag berig dat 'n pasiënt wat vermoedelik ebola het, in die hospitaal opgeneem is. Die koerant het glo aan Sibongiseni Dhlomo, LUR vir gesondheid in KwaZulu-Natal, gevra of 'n bloedmonster geneem is, aangesien daar vermoed word die man het ebola, waarop hy geantwoord het, "Yebo" [ja].